Fyrsti leikurinn gegn Pólverjum í 21 ár
Íslenska landsliðið í knattspyrnu hefur ekki mætt Pólverjum í 21 ár, eða síðan árið 1979. Eggerti Magnússyni, formanni KSÍ, fannst tími til kominn að þjóðirnar léku landsleik eftir þetta langan tíma og þar sem hann og Michal Listkiewicz, formaður pólska sambandsins, eru í sömu nefnd innan knattspyrnusambands Evrópu og góðir kunningjar þess utan ræddu þeir þessa hugmynd og því er íslenska landsliðið komið til Póllands.
Við ræddum þetta fyrst í vor og þá kom strax upp þessi dagsetning enda hvorugt landsliðið upptekið. Síðan nokkrum mánuðum síðar var ákveðið að liðin mættust að nýju í ágúst á næsta ári, en þá eru bæði liðin líka á lausu," sagði Eggert á fjölmennum blaðamannafundi í Varsjá í gær. Pólskir blaðamenn spurðu mikið um hvernig þessir leikir hefðu komið upp og einnig um íslenska liðið. Atli Eðvaldsson, landsliðsþjálfari, sagði leikinn kærkominn fyrir Íslendinga enda væri ekki hægt að leika knattspyrnu á Íslandi nema fjóra til fimm mánuði á ári og því væri svona leikur tilvalið tækifæri til að hittast og reyna að bæta sig.
Einn frægasti knattspyrnumaður Pólverja á síðari árum, Zbigniew Boniek, var á blaðamannafundinum og vísaði Atli til hans þegar hann sagði að pólsk knattspyrna væri í mikilli framför og að landslið Póllands hefði undanfarin ár staðið sig vel. Boniek er annar tveggja varaforseta pólska knattspyrnusambandsins. Hann býr á Ítalíu en er alltaf nokkra daga í mánuði í Póllandi og er knattspyrnuforystan í landinu mjög ánægð með störf hans þrátt fyrir að hann búi víðsfjarri.
Íslenska liðið æfði í gærkvöld á Legia-leikvellinum þar sem landsleikurinn verður á miðvikudaginn, en hann er í eigu hersins. Völlurinn sjálfur er ágætur en öll aðstaða í kringum hann, svo sem búningsherbergi og annað, er komin til ára sinna. Til stendur að gera endurbætur á vellinum en vandamálið er að enginn veit hver á landið og því má ekki hrófla við neinu. Fjárfestar vilja kaupa landið og byggja þar en íþróttaforystan vill aftur á móti halda áfram að byggja upp íþróttaaðstöðu á svæðinu, sem er þónokkur fyrir, því að þar er einnig meðal annars íshokkíhöll.
Skúli Unnar Sveinsson skrifar frá Póllandi
Íslenska landsliðið í knattspyrnu hefur ekki mætt Pólverjum í 21 ár, eða síðan árið 1979.
Eggerti Magnússyni, formanni KSÍ, fannst tími til kominn að þjóðirnar léku landsleik eftir þetta langan tíma.
Hann og Michal Listkiewicz, formaður pólska sambandsins, eru í sömu nefnd innan knattspyrnusambands Evrópu.
"var ákveðið að liðin mættust að nýju í ágúst á næsta ári, en þá eru bæði liðin líka á lausu," sagði Eggert á fjölmennum blaðamannafundi í Varsjá í gær.
Einn frægasti knattspyrnumaður Pólverja á síðari árum, Zbigniew Boniek, var á blaðamannafundinum og sagði að pólsk knattspyrna væri í mikilli framför.
Íslenska liðið æfði í gærkvöld á Legia-leikvellinum þar sem landsleikurinn verður á miðvikudaginn.